**Osztályfőnöki érzékenyítő óra tematika – bemeneti kérdőív előtt**

|  |  |  |  |
| --- | --- | --- | --- |
| **Idő?** | **Mit?** | **Hogyan?** | **Mi kell hozzá** |
| 0-10 perc | A projekt rövid bemutatása | Rövid bemutató a programról.  Kiemelt szerepe van most a kérdőívnek. Informatika vagy osztályfőnöki órán fogják kitölteni, online, névtelen. Nagyon fontos, hogy nem nyomozni akarunk, nem felelősöket keresünk, a jelenségeket szeretnénk megérteni, hogy a képzéseket ehhez igazítsuk. Nektek, diákoknak is tervezünk képzést, és azért, hogy valóban abban segítsen, amire szükségetek van, arra van szükség, hogy alaposan és őszintén töltsétek ki a kérdőívet.  Kérdésekre példa:   * Mit gondolsz, milyen gyakran történik zaklatás a diákok közt az iskolában? Mi történik ilyenkor? * Véleményed szerint milyen gyakran szereznek tudomást a tanáraid zaklatásos esetekről, amelyek az iskolában történnek?   **Egyszerűen beszéljünk!** | Ppt |
| 10-15 perc | „Fusson az, aki” című játék” | Körben ülnek a diákok, a játékvezető középen áll, neki nincs széke. Ahhoz, hogy le tudjon ülni, azt kell mondania, hogy „Fusson az, aki…” és egy olyan tulajdonsággal, szokással, szeretem-nemszeretem dologgal kell folytatnia, ami rá igaz, és biztosan igaz több emberre is (pl. fusson az, aki mindig reggelizik elindulás előtt, zenét hallgat utazás közben, stb). Akire igaz, annak fel kell állnia és új széket kell keresnie. Ugyanarra a székre nem ülhet vissza, és a szomszéd székre sem.  Utána pici beszélgetés: azért játszottuk, mert az a helyzet, hogy minél több olyan dolgot tudunk meg valakiről, ami hozzánk közel áll, amit mi is szoktunk csinálni, annál nehezebben kezdjük el piszkálni” | Körberakni a székeket még az óra előtt, padokat széthúzni |
| 20 – 40 perc | Helyzetgyakorlat | 1. A tréner felolvassa a történetet az egész osztály előtt:  Van egy lány, nevezzük Tamarának. Tamara csendes, visszahúzódó lány, ezért a menő lányok nem szeretik. Liza a legmenőbb, ő a fő hangadó csaj, aki „Utálom Tamarát!" néven Facebook-csoportot hoz létre. Ide mindenki bekerül az osztályból, kivéve az értintettet. A gyerekek a csoportban élcelődnek rajta, karikatúrákat rajzolnak, lejárató videókat küldenek Tamarának nap mint nap.  Plenáris kérdés: Hogyan folytatódik szerintetek a történet? (**5 perc**)  2. Plenáris kérdés: kik a történet érintettjei?  Tamara, Liza, az osztály, az ofő/tanárok, Tamara szülei, Liza szülei.  3. Hatfelé bontjuk az osztályt. Kiscsoportban válaszoljanak:  Hogyan érezhetik magukat az érintettek? (Ne hagyjuk, hogy a lehetséges megoldások felé menjenek, hogy ki mit tenne, csak érzéseket írjanak, ez elég nehéz szokott lenni nekik)  Az érzéseket írjuk a táblára, legyen minél többféle (**5 perc**). A „jól” „rosszul” érzéseket bontassuk ki velük: mit jelent ez? Milyen az a rossz? Hogyan érezhetik magukat még?  A gyakorlat célja, hogy a jó vs gonosz felfogásból elmozduljunk valami komplexebb meglátás felé, különféle érintetti csoportok nagyon hasonlóan is érezhetik magukat.  4. Plenárisan: visszahozni a válaszokat.  Szerintetek kinek lehet igazán fontos szerepe abban, hogy a helyzet változzon? – Mit tud tenni az osztály ilyen esetben? Amikor nem csinálnak semmit, az miért lehet? (15 perc) – ez azért fontos, mert a bántalmazás-ellenes kutatások szerint, a szemlélődők, a környezet tehet a legtöbbet ilyenkor: legyőzi a félelmét és kiáll az áldozat mellett. A tréner facilitál, konkrétumokra kérdez rá, pl. amikor az egyik diák az mondja, segítünk a másiknak, kiállunk mellette, akkor rákérdezünk, hogy jól hangzik, hogy kell ezt? Mi kell ahhoz, hogy átmenjen az üzenet az elkövetőnek?  4. Plenárisan két kérdés:  Ez agresszió vagy zaklatás? Miért? Mi a különbség a kettő között? Szerintetek miért történik ilyesmi?  Segítség a trénernek:   * Agressziónak tekinthető minden olyan szándékos viselkedés (tett és szó is!), amely egy másik ember bántását célozza, és amelyben a másik fél szeretné elkerülni azt – szándékosság! * Zaklatás áldozatává válik az, akit hosszabb időn át többszörösen ér szándékos negatív cselekvés egy egyén vagy csoport részéről , és a hatalmi egyensúly eltolódott a szereplők között – szándékosság, ismétlődés, hatalmi erők eltolódása (**5 perc**)   Fontos, hogy ez minden közösségben felütheti a fejét, így működünk, hogy valaki más ellenében határozzuk meg magunkat, könnyebb azt mondani, milyenek nem vagyunk, mint azt, hogy de akkor milyenek is vagyunk. NEM az áldozat hibája a zaklatás, bárkit ki lehet pécézni (mert nem divatos a cipője, szemüveges, lányos, fiús, szegény, mit eszik, mit hallgat, stb), de az áldozat büntetésével sem szűnik meg sokszor a probléma. Erős közösségek felépítése a legjobb megelőzés (rendszeres csoportkohéziót építő gyakorlatok szükségesek). | Kérdezzünk rá az ofőknél, hogy ne legyen Tamara meg Liza az osztályban!  Táblára írjuk majd a diákok ötleteit |
| 40-45 perc | Lezárás | közös munka megköszönése, ha belefér, zárókör: Mi az az egy dolog, amit elviszel magaddal? |  |